b'\n_START_ARTICLE_\nYleishevonen\n_START_PARAGRAPH_\nYleishevonen on moneen eri k\xc3\xa4ytt\xc3\xb6\xc3\xb6n soveltuva hevosyksil\xc3\xb6 tai -rotu. Termi\xc3\xa4 k\xc3\xa4ytet\xc3\xa4\xc3\xa4n joskus kuvaamaan hevostyyppi\xc3\xa4, joka sijoittuu rakenteeltaan, temperamentiltaan ja mahdollisesti k\xc3\xa4ytt\xc3\xb6tarkoitukseeltaan kylm\xc3\xa4verisen ja l\xc3\xa4mminverisen v\xc3\xa4lille._NEWLINE_Suomessa yleishevosrotuna tunnetaan erityisesti sek\xc3\xa4 ammattimaisessa raviurheilussa ett\xc3\xa4 monipuolisena harraste- ja opetusratsuna k\xc3\xa4ytett\xc3\xa4v\xc3\xa4, alun perin ty\xc3\xb6hevosena jalostettu suomenhevonen. Toinen usein yleishevoseksi laskettava rotu on vuonohevonen. Suuressa osassa maailmaa yleishevostyyppi\xc3\xa4 ei k\xc3\xa4ytet\xc3\xa4 rotujen luokittelussa, ja muualla yleishevosiksi katsutut rodut m\xc3\xa4\xc3\xa4ritell\xc3\xa4\xc3\xa4n raskaiksi l\xc3\xa4mminverisiksi, kevyiksi kylm\xc3\xa4verisiksi tai pienen koon perusteella poneiksi mahdollisesta hevosmaisesta rakenteesta riippumatta._NEWLINE_Yleishevoset eiv\xc3\xa4t yleens\xc3\xa4 sovellu korkeatasoiseen kilpailuk\xc3\xa4ytt\xc3\xb6\xc3\xb6n, mutta harrastus- ja opetusk\xc3\xa4yt\xc3\xb6ss\xc3\xa4 ne ovat arvokkaita.'